ตลาดกลับมาวิตกหนี้ปัญหากรีซ น้ำมันดิบปิดวานนี้ปรับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงเมื่อคืนนี้ (19 มิ.ย.) เนื่องจากยังไม่มีแนวโน้มของการบรรลุข้อตกลงในประเด็นปัญหาหนี้สินกรีซ
20 มิ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนก.ค.ลดลง 84 เซนต์ ปิดที่ 59.61 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนส.ค.ลดลง 1.24 ดอลลาร์ ปิดที่ 63.02 ดอลลาร์/บาร์เรล
ผู้นำประเทศยุโรปมีกำหนดจะประชุมฉุกเฉินเกี่ยวกับการหลีกเลี่ยงการผิดนัดชำระหนี้ของกรีซในวันจันทร์นี้ ซึ่งมีขึ้นหลังจากที่การประชุมรัฐมนตรีคลังยุโรปไม่สามารถทำข้อตกลงในประเด็นวิกฤตหนี้สินของกรีซได้
นายเจอโรน ดิจเซลโบลม รัฐมนตรีคลังเนเธอร์แลนด์และประธานกลุ่มรัฐมนตรีคลังยูโรโซน หรือยูโรกรุ๊ป กล่าวในงานแถลงข่าวภายหลังการประชุมรัฐมนตรีคลังยุโรปที่กรุงบรัสเซลส์ว่า “ยังไม่มีแนวโน้มในการทำข้อตกลงเกี่ยวกับหนี้สินกรีซ”
นอกจากนี้ ตลาดน้ำมันยังได้รับแรงกดดันจากการปรับตัวเพิ่มขึ้นของสกุลเงินดอลลาร์เมื่อเทียบกับยูโร ซึ่งส่งผลให้ราคาน้ำมันดิบซึ่งซื้อขายเป็นเงินสกุลดอลลาร์มีราคารสูงขึ้นและขาดแรงดึงดูดสำหรับนักลงทุนจากต่างประเทศ
นายอาลี อัล-ไนมี รัฐมนตรีคลังของซาอุดิอาระเบียกล่าวเมื่อวันพฤหัสบดีที่ผ่านมาว่า เขาเชื่อว่าตลาดน้ำมันจะปรับตัวดีขึ้นในช่วงอีกหลายเดือนข้างหน้า เนื่องจากการปรับตัวเพิ่มขึ้นของอุปสงค์ในตลาดโลก และการปรับตัวลดลงของสต็อกน้ำมันเพื่อการพาณิชย์ สำนักข่าวซินหัวรายงาน